arnastofnun/IGC-2024 huggingface dataset:
Sími sigrar tölvur

Ég nota litla fartölvu, sem rúmar nákvæmlega lyklaborð af eðlilegri stærð, 27 sentimetra. Ég þarf svona stórt lyklaborð, af því að ég skrifa texta. Vonlaust væri fyrir mig að nota Blackberry lófatölvu. Skjárinn er bara tólf tommur hjá mér, en er samt of stór. Ég þarf að draga þessi 2,4 kíló með mér, hvert sem ég fer. Þarna eru farseðlarnir og öll bókunarnúmerin. Þarna er allt sambandið við umheiminn, Google og póstinn, jafnvel Skype. Þetta er auðvitað að verða úrelt. Nú koma símar, sem hver á fætur öðrum tekur yfir meira af hlutverkum tölvu. Lyklaborðið mun þó reynast þeim erfiðasta þúfan.
Andvaralausir fjölmiðlar

Hefðbundnir fjölmiðlar taka samkeppni nýmiðla ekki nógu alvarlega. Heilar kynslóðir verða fullorðnar án þess að lesa prentmiðla og sjá ljósvakamiðla. Þær lesa ekki, heldur skanna texta á skjá. Þær taka persónulega miðla á borð við Facebook og YouTube og MySpace fram yfir hefðbundna fréttamiðla. Nota GoogleNews í staðinn fyrir fréttamiðla. Vandinn er ekki bara, að ungt fólk vilji ekki borga fyrir fjölmiðla. Það kærir sig hvorki um að sjá né lesa hefðbundna miðla. Aukin nærvera hefðbundinna fjölmiðla á vefnum jafnar þetta ekki. Enn síður dugar hún í tekjuöfluninni. Google hirðir aurinn.
Hann ætlar í stríð

George W. Bush ætlar að ráðast á Íran á næsta ári og fyrir kosningarnar í Bandaríkjunum. Þannig ætlar hann að þjappa þjóðernissinnum um repúblikana í kosningunum. Mikilvægasta alþjóðamál Evrópuríkja og Evrópusambandsins er að gera ekkert, sem stuðlar að þessari hugsjón. Evrópa verður að haga pólitík þannig, að erfiðara en ella verði fyrir Bandaríkin að fara í stríð. Evrópa er þegar flækt í tvær vitleysur af því tagi, Afganistan og Írak. Fyrir milligöngu dauðvona Atlantshafsbandalags. Tímabært er, að Evrópa hætti að láta bandalagið segja sér fyrir verkum. Nú verður að stöðva stríðsæsingar.
Tveir brezkir landsfeður

Tveir menn stjórna Bretlandi, annar stjórnarandstöðunni og hinn stjórninni. Ashcroft lávarður stjórnar Íhaldsflokknum með fé sínu. Hann ákveður, hvar verður slegizt í kjördæmum og hvaða kjördæmi verða látin eiga sig. Hann er dæmi um fé, sem yfirtekur flokk. Hinn er Ástralinn Rupert Murdoch, sem stjórnar Verkamannaflokknum. Hann gerir það í krafti fjölmiðla, sem eru gróft pólitískir. Persónuleg áhugamál Murdochs ráða stjórnastefnunni. Til dæmis andúð á Evrópusambandinu og stríð með Bandaríkjunum gegn ýmsum ríkjum í þriðja heiminum. Hann er dæmi um fjölmiðlavald, sem yfirtekur flokk.
Þjóðir og ríki

Bandaríkin eiga einn stuðningsmann í Pakistan. Það er Pervez Musharraf og er einræðisherra. Þegar hann fellur, láta trúarofstækismenn að sér kveða. Verður sárt fyrir Bandaríkin. Einkennilegt er, að ráðamenn og fjölmiðlar í Bandaríkjunum rugla saman hugtökunum þjóð (nation) og ríki (state). Þannig segir New York Times, að sex þjóðir styðji aukna hörku gegn Íran. Það er rangt. Það eru sex ríki, sem styðja þetta. Þjóðirnar að baki eru auðvitað andvígar aðgerðunum. En í Bandaríkjunum finnst þeim fínt að hafa aðgang að einum landsföður. Og hugsa ekki um, að á morgun verður hann búinn að vera.
Hlægilegar spár

Mestu ágirndarmenn samtímans fögnuðu stríðinu gegn Írak. Þeir vildu komast í olíulindir landsins. Alan Greenspan seðlabankastjóri segir nú, að allir hafi þá vitað, að stríðið snerist um olíu. Rupert Murdoch fjölmiðlakóngur neri saman höndunum og sagði stríðið mundu færa olíuna niður í 20 dollara á tunnuna. Hún er núna komin upp í 96 dollara og er enn á uppleið. Það er ekki gefið, að hinir ágjörnustu hafi rétt fyrir sér, þótt þeir þykist klárir í útrásum. Þeir eru iðnir að spá. Sumir spáðu velgengni í stríði gegn Írak. Aðrir spá velgengni í viðskiptum um jarðhita í Austur-Asíu.
Peningar dansa villt

Ég hef áhyggjur af fjármálum heimsins. Of miklir peningar leika lausum hala. Dollarinn sígur án afláts. Olían rís án afláts, þótt vestrið hafi farið í stríð til að ná í olíu. Of miklar hreyfingar eru á gengi pappíra, einkum í New York og London. Hremmingar í húsnæðislánum skóku Bandaríkin í haust. Skattgreiðendur urðu að bjarga Northern Rock bankanum í Bretlandi. Frjálst flæði fjármagns um heiminn hefur haft mikla kosti í för með sér. Það mun líka gera bakslagið hastarlegra, ef skuldir greiðast ekki og kreppa tekur við. Menn átta sig ekki á hliðarverkunum af frjálsu peningakerfi.
Sýndarmennska í Leifsstöð

Löggan fær útrás, þegar Falung Gong eða Vítisenglar koma. Þá verst hún hugsanlegum glæpum gegn þjóðinni eða gegn frægum fúlmennum frá Kína. Þá talar hún um sakaskrár, án þess að nefna nein dæmi. Hún getur hins vegar ekki varið þjóðina fyrir raunverulegum glæpamönnum. Hún getur til dæmis ekki höndlað fíkniefnabaróna og handrukkara þeirra. Hér flýtur allt í glæpum í neðanjarðarhagkerfinu. Í staðinn stundar löggan sýndarmennsku á Keflavíkurvelli eins og þar sé eins konar stríð. Mér dettur í hug, að hún sé að reyna að vernda innlenda fíkniefnabaróna fyrir norskum amatörum.
Sátt um negrastrákana

Ég legg til, að miðstöðvar félagslegs réttrúnaðar fái að setja límmiða á bækur, sem honum eru þóknanlegar. Miðinn sýni, að bókin sé laus við ýmsa plágu, sem steðjar að börnum, svo sem fordóma. Dimmalimm og Tíu litlir negrastrákar fengju ekki gæðastimpil. Alveg eins og gæðastimplar eru á lífrænt ræktuðum mat, svo að ég þurfi ekki að kaupa erfðabreytt. Svona stimplar geta verið til þæginda fyrir fólk. Sumir geta mælt með og aðrir varað við. Aðalatriðið er, að skýr skilgreining liggi að baki. Fólk getur svo sjálft valið, hvort það verður við meðmælum eða andmælum á límmiðum.
Pakistan er martröð

Herlög í Pakistan eru martröð. Landið býr yfir kjarnorkuvopnum. Oft hefur það lent í stríði við Indland. Ríkisvaldið er einangrað frá þjóðinni. Pervez Musharraf einræðisherra er hataður af landslýð. Hann er bandamaður Bandaríkjanna í stríði gegn hryðjuverkum. Um leið er landið uppspretta hryðjuverkamanna. Þar eru flestir trúarskólarnir, sem kenna hryðjuverk. Ríkisvaldið nær ekki til landsbyggðarinnar. Þar ráða ýmist öldungar eða trúarofstækismenn. Helztu lýðræðishetjurnar eru forríkir fjárglæframenn, Benazir Bhutto og Nawaz Sharif, sem mökuðu krókinn á valdatímum sínum.
Vítisenglar – skátar

Ég skil ekki einæði kerfisins gegn vítisenglum. Efast um, að þeir séu eins umfangsmiklir í glæpum og látið er í veðri vaka. Þetta eru menn, sem ganga um með auglýsingar framan á sér og aftan. Amatörar, engir stórkarlar í fíkniefnasölu og handrukkun. Alvöru glæpamenn auglýsa ekki, hverjir þeir séu. Hvað hafa svo vítisenglar gert af sér, annað en að snapa fæting við aðrar klíkur montrassa á mótorhjólum? Eru einhverjar sannanir á takteinum? Í samanburði við ekta glæpamenn eru vítisenglar aumari en skátar. Þetta eru einkum hassbrunnir montrassar, sem snapa ýfingar við umhverfi sitt.
Ratzinger er reiður

Ratzinger páfa dreymir um gamla falangismann, þegar trúin var þáttur í lífi fólks. Hann hefur gert tæplega fimmhundruð spánska falangista að dýrlingum. Ekki orð frá honum um tugþúsundir, er falangistar drápu til að afmá frelsi. Aðgerð páfans er stríðsyfirlýsing gegn ríkisstjórn Spánar. Hún hefur haft frumkvæði í að gera upp sakirnar við fortíðina. Hún er að fá þingið til að fordæma stjórn Franco sáluga og heiðra þá, sem vörðust honum. Jose Luis Zapatero forsætisráðherra hefur stuðlað að fleiri endurbótum, sem kaþólska kirkjan afturhaldssama er andvíg. Þess vegna hrökk Ratzinger páfi í gang.
Kirkja barnaperranna

Skrítið er, að málsmetandi menn skuli enn líta á kaþólska kirku sem eins konar móðurkirkju í kristni. Og líti á páfann í Róm sem oddvita kristni á jörð. Í Vatíkaninu eru biðraðir pólitíkusa að nudda sér utan í páfann, þar á meðal Geir Haarde forsætisráðherra. Kaþólska kirkjan á samt skelfilegri fortíð en aðrar stofnanir heims. Og er nú heimsins mesta afturhald. Fátt gagnlegt hefur komið þaðan í seinni tíð. Vatíkanið er önnum kafið við að verjast gagnrýni. Brenglaðir prestar hennar reynast vera heimsins mestu barnaperrar. Skaðabætur eru orðnar hæsti útgjaldaliður kaþólskunnar.
Einnar krónu munur

Fáokun er fyrr eða síðar óhjákvæmileg, þegar fyrirtæki eru orðin þrjú eða færri í greininni. Ódýrara verður að tala saman en að keppa. Fyrst verður samkeppnin afstæð. Þá berjast fyrirtæki um stöðu verðlags innbyrðis. Bónus er krónu lægri en Krónan. Ef Krónan lækkar verð, þá lækkar Bónus. Ef Krónan hækkar, þá hækkar Bónus. Þessi afstæði slagur um mismun ríður yfir nokkrum sinnum á degi hverjum. Og kemur lítið við algildri samkeppni um kílóverð. Neytendur eru hvorki betur né verr settir. Bónus er ætíð krónu lægri, hvort sem kílóverðið er fimmhundruðkall eða þúsund. Allt er þetta sýndarmennska.
Bitur ágirnd

Orkuveitumálið fellur í skynsamlegan farveg. Borgin hefur hafnað samruna við einkabransann. Hann kvartar um, að tímabundin sóknarfæri glatist í austurlöndum. Við svo búið verður að standa. Lukkuriddarar fóru of geyst að pólitíkusum borgarinnar, teymdu gamla borgarstjórann á asnaeyrunum. Það komst upp og málið er dautt, verður ekki lagað úr þessu. Verstur er þáttur milligöngumanna, ráðamanna Orkuveitunnar, voru að sigla inn í persónuleg auðævi. Þeir eru trausti rúnir, svo og stjórn Orkuveitunnar, sem fékk glýju í augu. Vonandi læra svo allir af biturri reynslu. Ágirndin hefur kostað.
Sagnfræðin ritskoðuð

Menn í fréttum hafa áttað sig á, að hér gildir ekki lengur prentfrelsi að vestrænum hætti. Sannleikur er ekki lengur vörn fyrir dómstólum. Þeir spyrja bara, hvort einhver hafi móðgast. Ef svo er, þá eru fjölmiðlar bara látnir borga. Það heitir persónuvernd. Nú vilja menn í fréttum meira. Þeir vilja láta afmá nafn sitt úr stafrænum fréttasöfnum. Þannig nálgast þeir, að sannleikurinn hafi aldrei gerzt. Logi Freyr Einarsson hafi aldrei verið handtekinn, ef frétt um það sé afmáð. Þannig var sagnfræðin endurskoðuð í “1983” eftir George Orwell og í Sovétríkjunum. Lifi Sovét-Ísland árið 2007.
Lögbrot ekki fréttir

“Þetta er ekki fréttaefni”, sagði Sigurður Kjartansson, varaoddviti Bæjarhrepps. Þorgerður Sigurjónsdóttir oddviti hafði leyft tengdaforeldrum dóttur sinnar að byggja sumarhús í ríkislandi. Til þess hafði hún ekki leyfi hreppsnefndar. Og ekki heldur leyfi landbúnaðarráðuneytisins, sem fer með ríkislönd. Sumarhúsið er þarna ekki með neinu leyfi, segir talsmaður ráðuneytisins. Fyrrverandi oddviti hefur reynt að grafa upp þetta glæpamál, en engin viðbrögð fengið. Og varaoddvitinn telur það ekki vera neitt efni frétta, að hreppsnefndin sé utan laga og réttar. Dæmigerður Íslendingur.
Bókarbrenna forsjárhyggju

Ef fólk byrjar að brenna bækur hér á Íslandi, fer það um síðir að brenna fólk. Forsjárhyggja félagslegs rétttrúnaðar leysir málfrelsi af hólmi. Þegar fólk fer að ákveða, hvaða bækur eigi að banna eða hvaða bækur eigi að fá skertan aðgang að fólki. Nú er talað um Tíu litla negrastráka. Hvað um annan texta, sem stríðir gegn félagslegum rétttrúnaði? Umræðan um málið veldur mér sömu klígju og þegar ég les annan fasistískan áróður. Þeir, sem næst komast fasisma í nútímanum, eru forsjármenn að norrænum hætti. Það er fólk, sem sí og æ hefur vit fyrir öðrum með undarlegum boðum og bönnum.
Erfðabreytt á erfitt

Á Norðurlöndum eykst fylgi við frelsi frá erfðabreyttum matvælum. Í samræmi við almannavilja um alla Vestur-Evrópu. Helzta krafan er, að erfðabreytt matvæli séu merkt, svo að þeir, sem það vilja, geti forðast þau. Oft hefur verið kvartað um skort á slíkum merkingum hér á landi. Stór landsvæði í Evrópu hafa verið lýst laus við erfðabreytt fóður og erfðabreyttan mat. Norrænir matvælaframleiðendur sjá fram á, að verða frystir út af markaði. Þar sem þeir taka ekki afstöðu í þessu deilumáli. Um síðir verður bönnuð sala erlendis á íslenzkum mat, því að hér ríkja fyrirtæki erfðabreytinga.
Terroristi númer eitt

Íran er terroristaríki eins og Bandaríkin. Byltingarsveitir Írans stunda hryðjuverk eins og bandaríska leyniþjónustan CIA. Herinn í Íran stundar hryðjuverk eins og bandaríski herinn og einkareknir herir bandarískir. En samt er munur á þessum ríkjum. Íran hefur aldrei sett af ríkisstjórn í Bandaríkjunum. Íran er ekki hættulegt Bandaríkjunum. Það voru Bandaríkin, sem steyptu Mossadeg af stóli. Það eru Bandaríkin, sem ráðast á fjarlæg lönd, steypa þar ríkisstjórnum og myrða fólk. Hryðjuverkamenn eru víða á ferð. En Bandaríkin eru sem ríki og þjóð versta hryðjuverkafyrirbæri heims.
Stríð á kostnað barna

Bandaríkjamenn vita ekki verð stríðsins gegn Írak. Þeir borga það nefnilega ekki. Sexhundruð milljarðar eru teknir að láni til að heyja siðlaust stríð úti í heimi. Bandaríkjamenn velta sér bara í sukki og velsæld. Reikningur stríðsins hefur verið sendur til barna þeirra, sem nú eru fullorðnir. Kjósendur, sem bera ábyrgð á rugli Bandaríkjanna, hafa ekki borgað neitt og ætla ekki að borga neitt. Þeir vísa öllum eftirmálum til framtíðarinnar. Það er svo sem ekki nýjar fréttir fyrir Íslendinga, sem eru vanir slíku í smáum stíl. En Bandaríkin hafa kastað 600 milljörðum á herðar afkomendanna.
Evrópa sigrar Bandaríkin

Evrópusambandið er stærra hagkerfi en Bandaríkin. Það vex hraðar og dregur að sér meiri fjárfestingu. Erlend fjárfesting í Evrópu er helmingur allrar erlendrar fjárfestingar í heiminum. Atvinnuleysið er komið niður í 6,7%. Á sama tíma er velferð margfalt öflugri í Evrópu en í Bandaríkjnunum. Frí eru lengri og vinnutími styttri. Evrópa leiðir heiminn í átt til vistvænna stjórnarhátta. Evrópa notar miklu minni olíu en Bandaríkin og hefur sett sér háleit markmið um minni útblástur hættulegra lofttegunda. Það er ekki Evrópa, sem er sjúki maðurinn í heiminum þessa dagana. Það eru Bandaríkin.
Fimmta herdeildin

Borgarstjórn vill lýsa stjórnarfund Orkuveitunnar ólöglegan. Veitustjórnin, skipuð af borgarstjórn, krefst frávísunar. Hópar lögmanna berjast, allir á kostnað borgarbúa. Lengra verður ekki komizt í rugli sveitastjórnarmanna. Sjálfstæðið og Framsókn hófu það í Orkuveitunni. Vinstri flokkarnir og Framsókn erfðu það og ætla að halda því áfram. Innan um eru málaliðar auðhringa á ferð. Ólígarkar hyggjast ná mannauði Orkuveitunnar frítt. Hafa til þess stuðning fimmtu herdeildarinnar meðal embættismanna. Einnig meðal pólitískra fulltrúa í stjórn Orkuveitunnar. Enginn kann á hemlana.
Áhlaup á Orkuveituna

Nýr meirihluti borgarstjórnar þarf að verða trúverðugur í Orkuveitumálinu. Hann þarf að gera áhlaup á Orkuveituhúsið. Þar hafa hreiðrað um sig embættismenn og pólitískir sendimenn, sem taka ekki mark á pólitík. Þeir eru ákveðnir í að gefa ólígörkum mannauð stofnunarinnar. Þótt meirihluti borgarstjórnar hafi fallið vegna málsins. Borgarstjórn gerir sig að fífli með að ræða málið út og suður í ráðhúsinu. Kastalamenn Orkuveitunnar sanka að sér lögmönnum og verjast tilraunum að ná lýðræðislegum tökum á henni. Borgarstjórnin þarf að ganga í kastalann og taka lyklavöld af pakkinu.
Auglýst á ensku

Kaupþing auglýsir á ensku eftir starfsfólki í dagblöðum, sem að öðru leyti eru skrifuð á íslenzku. Það greiðir þeim, sem þess óska, launin í evrum. Á næstu mánuðum hyggst bankinn byrja að gera upp reikninga sína í evrum. Hnattvæðingin heldur linnulaust áfram. Þáttur í henni er aðför að íslenzku, sem kemur fram á fleiri sviðum. Vandamálafræðingar taka upp ensk heiti á viðkvæmum hugtökum minnihlutahópa og sjúklinga. Vandamálafélög skíra sjúkdóma enskum skammstöfunum. SMS-tungumál unga fólksins er skotið ensku. Kannski er íslenzka orðin úrelt tungumál í hnattvædda markaðssamfélaginu.
Góð leikhúsrýni

Einu sinni var ég með frumsýningarmiða í Þjóðleikhúsinu og mætti á aðra sýningu í Borgarleikhúsinu. Svo fattaði ég, að var alltaf að sjá leikara í sömu rullunni. Þeirri sem gerði þá fræga. Síðan komu nýir straumar. Þeir fólust í að misþyrma fínum leikhúsverkum eða búa til nýja vitleysu. Þetta er kennt í skóla og þykir fínt. Ég hætti að fara í leikhús. Núna hefur Jón Viðar Jónsson leikhúsrýnir DV afgreitt þessa þróun mála. Hann gerir grín að sakleysingjum, sem enn klappa á frumsýningum. Þegar verið er að misþyrma Tennessee Williams og tala bullmál frá Noregi. Gott og tímabært hjá honum.
Burt frá notendum

Nokkrar listgreinar hafa fjarlægzt listnotendur á síðustu áratugum. Fremst fer þar myndlistin. Hún fór að ruglast upp úr 1960. Þá voru höfundarnir orðnir leiðir á afstrakti. Síðan hafa þeir ekki fundið list, sem fólk vill kaupa. Og vilja ekki finna hana. Þeir stunda mest leiklist á sviði. Svipað gerðist síðar í leiklistinni. Í bland við góð leikverk fóru að skjótast inn afskræmingar góðra leikverka og ýmislegt rugl, sem fólki leiddist. Svipuð gjá milli listamanna og notenda myndaðist líka í matargerðarlist. Kokkarnir fóru að stunda myndlist, en kúnnarnir vildu fá mat, ekki litaðar froður.
Listamönnum leiðist

Listamönnum leiðist í myndlist, leiklist og matargerðarlist. Þeim finnst erfitt að vera í svipuðum málum og gamlir meistarar. Þola heldur ekki samanburðinn. Þeir vilja finna upp eitthvað nýtt, öðlast svigrúm að nýju. Matreiðslufólk hamast við myndlist og myndlistarfólk hamast við leiklist. Leiklistarfólk hamast að vísu ekki við matargerðarlist. Það mundi þó loka þessum skrítna hring. Það væri skárra en að afskræma gömul verk og búa til nýtt bull. Kúnnarnir eru ráðalausir, hættir að mæta. Allt stafar þetta af, að listamönnum leiðist vinnan. Vilja ekki gera sama og forverarnir gerðu.
Fjórefld rangindi

Fjórir meginstraumar brenglaðrar hugsunar sameinast í stuðningi við George W. Bush Bandaríkjaforseta. Þeir hafa magnað hver annan síðustu sjö ár og munu falla sameiginlega í kosningunum að ári. Einn hópinn mynda fylgjendur aukinnar stéttaskiptingar að hætti frjálshyggjunnar. Annan hópinn mynda trúarofstækismenn, sem telja heimsenda á næsta leiti. Þriðja hópinn mynda hrokafullir heimsvaldasinnar, sem vilja stöðugt stríð við tilbúna óvini í framhaldi af Írak. Fjórða hópinn mynda afneitunarsinnar, hafna viðvörunum um hraða mengun jarðarinnar. Þessi fjóreflda villa mun falla sameiginlega.
Afsökun Fukuyama

Frægasti framtíðarfræðingurinn sagði fyrir tveimur áratugum, að sagnfræðin væri komin á leiðarenda. Francis Fukuyama skrifaði þá “End of History” um, að bandarísk viðhorf hefðu sigrað heiminn. Nú hefur hann snúið við blaðinu. Heimurinn er ekki á leiðarenda, því að George W. Bush hefur klúðrað verki. 1) “Framvirk” stríð að hætti forsetans ganga ekki upp. 2)Evrópa neitaði að sætta sig við bandarískt einræði. 3) Hefðbundin stríð duga ekki í þriðja heiminum. 4) “Nýja íhaldið” kann ekki til verka. Fukuyama spáði vitlaust sem forgöngumaður þeirrar stefnu. En hefur manndóm til að játa mistök sín.
Dýrt heilbrigðiskerfi

Sicko varar Evrópu við að feta í bandarísk heilbrigðisspor. Svört kvikmynd Michael Moore um bandaríska spítala og tryggingar hefur vakið athygli. Þess vegna eru draumar nýja íhaldsins um einkavæðingu heilsugeirans á flótta í Evrópu. Samt gæla sumir enn við hana á Íslandi. Við sjáum í bíómyndinni, hvernig slíkt muni fara. Ekki þarf að sjá neina bíómynd til að átta sig á, að einkavæðingin verður mjög dýr. Bandarískt heilbrigðiskerfi er langdýrast í heimi miðað við íbúafjölda. Samt nær það ekki til tugmilljóna fólks. Það er utan kerfis. Það hefur ekki tryggingar eða hefur of lélegar tryggingar.
Tungumálið flýtur

Einu sinni var ágætt betra en gott. Nú er gott betra en ágætt. Merking orða breytist í tímans rás. Einu sinni var ljótt að vera krati og kommi. Síðar urðu menn stoltir af að kalla sig krata og komma. Vandamálafræðingar komu samt einn góðan veðurdag og vildu bannfæra orð vegna neikvæðrar merkingar. Svertingi getur verið hlutlaust orð í dag, en fordómaorð á morgun. Negri getur verið fordómaorð í dag, en verður hlutlaust orð á morgun. Vonlaust er að flýja undan tungumálinu. Það hefur lag á að koma að þér síðar úr öfugri átt. Bannfæringar félagslegs rétttrúnaðar eru dæmdar til að mistakast.
Vandamál á íslenzku

Vandamálasérfræðingurinn Hallfríður Þórarinsdóttir vill taka upp ensk orð í stað íslenzkra. Samkvæmt forsíðufrétt Fréttablaðsins á föstudaginn vill hún “integration” í stað “aðlögunar”. Þetta kann að vera rangt eftir haft, svo vitlaust er það. Það minnir á vandamálafélög, skírð erlendum skammstöfunum, svo að enginn móðgist. Út eru rekin orð á borð við eyðni og hvítblæði og krabbi, þykja of ruddaleg. Sýna á virðingu með því að taka upp erlend orð og skammstafanir. Það er angi af fjölmenningunni. Vandamálafræðingar eru komnir á hratt skrið. Kominn er tími til að stöðva vitleysuna úr þeim.
Viðkvæmir minnihlutar

Enginn truflast, þegar ég ber saman guð almáttugan og Albert Guðmundsson. Engri ró er raskað, þótt ég efist um eingetnað Krists. Enginn fær flog, þótt ég kalli hvítt fólk bleikskinna eða grámyglur. Sumir minnihlutahópar eru hins vegar viðkvæmir fyrir orðavali. Múslimar láta skrípó af Múhameð spámanni æsa sig upp. Svertingjar ganga af göflunum út af orðunum negri og surtur. Fjölmenningarhyggja er komin í ógöngur, þegar menn skera upp herör gegn vali á orðum og myndum. Einfaldast til velfarnaðar og ánægju í lífinu er að gefa öðrum ekki færi á æsa sig upp. Minnihlutahópar eiga að læra það.
Smásala á bjór og víni

Bjór, vín og brennivín eru ekki bara vara eins og brauð og fiskur. Þetta eru fíkniefni eins og tóbak, hættulegri en hass og krakk. Fjórðungur okkar þolir ekki bjór, vín og brennivín. Við lesum og heyrum um afleiðingarnar á hverjum degi. Samfélagið er sundurtætt af bjór, sem hefur breytt þjóðinni í dagdrykkjufólk. Nú er heimtuð einkavæðing á sölu bjórs, víns og brennivíns. Slíkt fellur að rétttrúaðri frjálshyggju. Hún á bara ekki við í þessu efni. Raunar þarf að samræma smásölu fíkniefna, hvort sem þau eru hvítvín eða hass, tóbak eða prozak. Bezt er að hafa allt á einum stað, í apótekinu.
Vill leyfa eiturlyf

Einn af lögreglustjórum Bretlands vill leyfa eiturlyf.

Richard Brunstrom í Norður-Wales segir tíma kominn til að afnema sjötíu ára gamalt bann. Það hafi aldrei virkað og núna verr en nokkru sinni. Hagkerfi eiturlyfjanna jafnast á við olíuhringina, segir hann. Telur bannið vera ósiðlegt, grafi undan lögum og rétti. Allt eru þetta þekkt rök. Miklu betra er að ríkið sjálft græði á eiturlyfjum og geti lagt hluta gróðans til meðferðar fíkla. Alveg eins og ríkið græðir nú á bjór og brennivíni. Brunstrom er frábær róttæklingur. Innleiddi hraðamyndavélar í Bretlandi fyrstur löggustjóra.
Ísland styður eitrið

Hamid Karzai er forseti Afganistans. Bróðir hans, Amed Wali Karzai er einn helzti fíkniefnabarón landsins. Forsetinn er leppur hernáms Bandaríkjanna og Atlantshafsbandalagsins. Í skjóli þeirra hindrar hann, að lögum verði komið yfir bróðirinn. Framleiðsla eiturlyfja í Afganistan er nú orðin sú langmesta í heimi. En lá að mestu niðri á valdaskeiði talíbana. Nú hefur leppstjórnin í Kabúl hindrað áætlanir um að dreifa eitri úr flugvélum yfir eiturlyfjaakra. Ekki er amalegt fyrir Ísland að vera aðili að hernáminu. Sem stuðlar að stærsta þjóðfélagsvanda vesturlanda nú um stundir.
Bjánar í almannatengslum

Bezta slagorð síðustu áratuga er: “Toyota tákn um gæði”. Það stuðlar vel. Versta slagorð síðustu áratuga er “Ford nýtt tákn um gæði”. Það átti að vera viðbrögð við fyrra slagorðinu. Stuðlar ekki. Enn verra er, að Ford birti auglýsingu sína í formi kveðju til “strákanna á Toyota”. Ég held, að auglýsingar Ford á Íslandi séu í höndum bjána, sem ekki hafa vaxið upp úr fótbolta “strákanna”. Auglýsingar og almannatengsli eru því miður hér á landi í höndum fólks, sem skírir fyrirtæki “N1” og “A4”. Skírðu þau áður “Group”. Þar á undan “Lausnir”. Auglýsingastofa Fords heitir “Group”.
Clinton er leikhús

Bandaríkjamenn öðlast ekki frelsi að nýju með því að kjósa Hillary Clinton sem forseta. Hún er einangruð í fílabeinsturni ráðgjafa. Alein frambjóðenda demókrata talar hún tæpast við blaðamenn. Meðan keppinautar hennar tala við blaðamenn oftar en einu sinni á dag, talar hún við þá á nokkurra mánaða fresti. Hún tregðast meira en aðrir frambjóðendur við að svara fyrirspurnum úr fundarsal. Larry Sabato prófessor í stjórnmálafræði við Virgina-háskóla segir hana vera mest einangraða frambjóðanda í sögu Bandaríkjanna. Allt hennar ferli er vandlega skipulagt leikhúsverk. Lesið

Suzanne Goldenberg.
754.960 terroristar

Nú eru 754.960 manns komnir á skrá Bandaríkjastjórnar yfir terrorista. Þeim hefur fjölgað um 200.000 manns á ári í nokkur ár. Það virðist því ekki ganga vel að útrýma andstæðingum Bandaríkjanna úr heiminum. Að vísu er ekki alveg að marka listann. Sumir koma þar fyrir oftar en einu sinni. Og einnig er þar slæðingur af börnum og fólki með undarleg nöfn. Listinn mun á næsta ári komast í eina milljón manns. Erfitt er að vera með vænisýki á háu stigi. Því má segja, að Osama bin Ladens hafi náð miklum áhrifum með því að breyta bandarísku samfélagi til hins verra. Þú getur lent í Guantanamo.